ร้านนี้เคยเห็นผ่านๆตามานานแต่ไม่เคยคิดจะทานเพราะดูราคาแล้วเหมือนจะไม่คุ้มเท่าไหร่ เพราะด้วยราคาปกติบุฟเฟ่ต์ตกอยู่ที่หัวละ 499++ บาท ยังไม่รวมค่าบริการและโน่นนี่นั่นอีก สรุปเบ็ดเสร็จก็ปาเข้าไปเกือบ 600 บาท แต่พอดีวันนี้ได้voucherส่วนลด50%ของทางร้านนี้มา อย่างนี้ก็คงจะพลาดไม่ได้แล้วล่ะ มาถึงร้านพนักงานก็จัดแจงพาไปที่โต๊ะและแนะนำเมนูอาหารเป็นอย่างดี โดยมีให้เราเลือกด้วยว่าจะทานเป็นแบบบุฟเฟต์หรือเป็น a la carte ปกติ เพราะสามารถใช้ส่วนลด 50%ได้เหมือนกันทั้ง 2 แบบ จากที่ดูเมนูa la carte ดูของจะน่าสนใจและวัตถุดิบน่าจะดีกว่า แต่ด้วยความหน้ามืดตามัวเลยสั่งแบบบุฟเฟต์ไป เพราะอะไรก็ไม่รู้เหมือนกัน โดยในส่วนของบุฟเฟ่จะมีน้ำซุปให้เลือก 2 แบบ วันนี้เราเลือกทานเป็นน้ำซุปสุกี้น้ำดำ พนักงานจัดแจงนำของที่สั่งมาวางบนโต๊ะและผัดต้นหอมกับเนยและกระเทียมลงในหม้อสุกี้อย่างชำนาญ เมื่อผัดจนหอมดีแล้วก็นำน้ำซุปเทตามลงไป จากนั้นก็ได้เวลาชาบูชาบูครับ นำเนื้อลงไปจุ่มในหม้อน้ำซุปพอประมาณ จากนั้นจิ้มกับน้ำจิ้มปอนสึ แล้วจับเข้าปากบอกได้คำเดียวว่าฟินสุดๆ อร่อยที่สุดเท่าที่เคยทานชาบูน้ำดำมาเลยก็ว่าได้ สิ่งที่ชอบอีกอย่างของบุฟเฟ่ร้านนี้คือ แซลมอนซาซิมิสั่งได้ไม่อั้นครับ เนื้อแซลมอนดูเหมือนจะเกรดไม่ค่อยดีเท่าไหร่แต่ก็พอไปวัดไปวาได้ จะมีข้อเสียคือทางร้านใช้วาซาบิปลอมที่ทำจากหัวแรดดิช ทำให้เวลาทานไม่ค่อยจะซาบซ่าเท่าที่ควรจะเป็น คือทุกอย่างทำมาดีแล้วนะ มาขัดใจตรงวาซาบิที่เดียวเอง ถ้าทางร้านปรับปรุงได้จะถือว่าเป็นสุดยอดร้านชาบูในดวงใจเลยครับ